Frasier

"Frasier" on USA situatsioonikomöödia, mida näitas NBC 11 hooajal kokku 264 jaos 16. septembrist 1993 kuni 13. maini 2004. Sarja loojad ja produtsendid olid David Angell, Peter Casey ja David Lee, koostöös Paramountiga.

"Frasier" loodi spin-off'''ina sarjale "Cheers", mille tegevus toimus Bostonis ja mida näidati NBC-s 30. septembrist 1982 kuni 20. maini 1993. 3. hooajal liitus sarjaga Kelsey Grammer, kes kehastas seal psühholoog Frasier Crane'i. Esimest korda sai teda näha "Cheersi" kolmanda hooaja avajaos 27. septembril 1984.

"Cheersi" lõpus oli Frasier abielus Lilith Sterniniga (Bebe Neuwirth) ja neil oli poeg Frederick (hüüdnimega Freddy) (sündinud 1989). Sarja viimasel hooajal oli Lilithil tekkinud afäär ja nad Frasieriga olid lahku kasvamas. "Frasieri" sarja tegevus algab kuus kuud pärast "Cheersi" lõppu, kui Frasier ja Lilith on lahutanud. Lilith ja Frederick jäid elama Bostonisse, kuid Frasier kolib tagasi oma kodulinna Seattle'isse, kus ta asub tööle KACL 780 AM jaamas oma psühhoteraapilises raadiosaates "The Dr. Frasier Crane Show", kus ta sõbraks saab tema saate produtsent Roz Doyle (Peri Gilpin). Seattle'isse tagasi tulnuna kohtub Frasier oma noorema venna Nilesiga (David Hyde Pierce), kes on samuti psühholoog. Niles ütleb Frasierile, et nende isa Martin (John Mahoney), endine politseinik, ei saa enam üksinda elada pärast seda, kui poeröövel David Hicks teda ametipostil tulistas. Martin tuleb seepeale Frasieri korterisse elama, tema koduõeks palkab Frasier inglanna Daphne Mooni (Jane Leeves).

Sarjas on üheks põhinaljaks Frasieri kohanemine isaga koos elamisega, kellel pole oma poegadega palju ühist, lisaks elamine koos isa koera Eddiega. Niles on sarja alguses abielus jõuka Marisega (keda sarjas mitte kunagi ei näidata), kuid nende abielu on karidel. 1998. aastal lahutavad Niles ja Maris abielu. Niles on aga armunud Daphne'sse, neil tekib suhe 8. hooajal (2001. aasta) ja nad abielluvad 10. hooaja algusosas (september 2002).

Sarja lõpuosas mais 2004 sünnib Nilesi ja Daphne'i poeg David (kes sai nime sarja looja David Angelli järgi, kes hukkus 2001. aastal 11. septembri terrorirünnakus), Martin abiellub Ronee Lawrence'ga (Wendie Malick), kes aastate eest oli Frasieri ja Nilesi lapsehoidja ning Frasier teeb oma viimase raadiosaate, valmistudes kolima San Franciscosse, kus talle on pakutud töökohta loodavas televisiooni jutusaates. Tegelikult lendab ta hoopis Chicagosse, et olla koos oma uue armastatu, Charlotte Connoriga (Laura Linney).

"Cheersi" 8. hooaja jooksul (1989–1990) sõlmis Grammer koos Angelli, Casey ja Leega lepingu, millega nad lubasid teha koos uue seriaali, kui "Cheers" lõppeb. Kui 1992. aastal 10. hooaja jooksul sai teada, et 11. hooaeg jääb "Cheersile" viimaseks, hakkasid nad koos uut sarja kavandama."Behind The Couch: The Making of Frasier", 1. hooaja DVD lisa

Algul ei tahtnud Grammer uuesti kehastada Frasieri, ning ka Angell, Casey ja Lee ei tahtnud, et uut sarja võrreldaks "Cheersiga". Algseks plaanitud tegelaskujuks oli rikas, Malcolm Forbes'i laadne parapleegiline kirjastaja, kes töötas oma korterist ja kõrvaltegelaseks latiinost koduõde. Grammerile see idee meeldis, kuid Paramountile mitte, nad soovitasid, et parim idee oleks spin-off'' Frasier Crane'iga. Grammer lõpuks nõustus, kuid produtsendid otsustasid tegevuspaiga Bostonist viia nii kaugele kui võimalik, et NBC ei hakkaks nõudma endiste "Cheersi" näitlejate külalisesinemisi. Algseks tegevuspaigaks plaaniti Denver, kuid kui Colorado osariigi valijad hääletasid novembris 1992 seaduse (Amendment 2) poolt, millega keelati osariigi linnadel seada sisse homoseksuaalide vastaste diskrimineerimise vastaseid seadusi, otsustati tegevuspaigaks valida Seattle.

Martin Crane'i prototüübiks on produtsent Peter Casey isa, kes teenis 34 aastat San Francisco politseis. Tema osatäitjaks valiti 53-aastane John Mahoney. 13-aastaselt isa kaotanud Grammeril ja lastetul Mahoneyl tekkis sarja jooksul isa-poja suhte laadne suhe.

Martini koduõde otsustati muuta latiinost inglannaks NBC televisioonijuht Warren Littlefieldi soovitusel. Grammer oli sellele algselt vastu, arvates, et nii meenutaks sari liiga palju 1970. aastate alguse ABC sarja "Nanny and the Professor", kuid pärast Jane Leevesiga kohtumist ja lugemisproovi nõustus. Leevesi tegelaskuju on pärit Manchesterist, mis päriselus oli Mahoney kodulinnaks, Leeves ise aga Essexist.

Nilesi tegelaskuju alguses luua ei kavatsetud, kuid produtsentidele jäi silma Pierce'i foto, millel ta nägi välja just nagu Grammer, kui ta esmakordselt mängis "Cheersis". Hämmastunud nende sarnasest välimusest ja Pierce'i näitlemisoskusest, otsustati ka tema sarja tuua. Pierce kirjeldas Nilesi tegelaskuju kui "Niles on Frasier, kui Frasier poleks kunagi Seattle'ist lahkunud".

Ainult peategelane, kelle rollile korraldati konkurss, oli Roz Doyle. Kokku kandideeris ligi 300 näitlejannat. Algseks valikuks oli Lisa Kudrow, kes hiljem sai kuulsaks Phoebe'na sarjast "Sõbrad", kuid produtsentidele ei tundunud ta piisavalt enesekindlana, mispeale valiti rolli Peri Gilpin.

Frasier elab modernses korteris 19. korrusel, kust on hea vaade Seattle'ile. Tegelikkuses ei saa ühestki Seattle'i hoonest sellist vaadet, see loodi nii, et Seattle'i kõige märgilisem kõrghoone Space Needle oleks kesksel kohal. Suure tõenäosusega on Frasieri korterist avanev vaade filmitud Kerry Parkist kõrgelt vaatepunktilt, mida on üheks Seattle'i sagedasimaks pildistamiskohaks."A Conversation with Art Director Roy Christopher", 3. hooaja DVD lisa

Sarja peamiseks kogunemiskohaks väljaspool kodu ja tööd on kohvik Café Nervosa, kus Frasier ja Niles iga päev kohvi joovad, seal käivad tihti ka teised tegelased. Sellele ideele tulid produtsendid, kui nad külastasid Seattle'it ja nägid sealset kohvikukultuuri. Baaritoole välditi meelega, et mitte luua sarnasust "Cheersi" peategevuskohaks olnud baariga.

Näitlejatel oli sarjas suhteliselt suur voli soovitada käsikirjadesse muudatusi. Grammer tavaliselt ei teinud proove teistega koos, vaid õppis oma repliigid ära ja siis harjutas neid ühe korra vahetult enne stseeni filmimist stuudiopubliku ees.

12. oktoobril 2023 jõudis Paramount+ eetrisse samanimelise järjesarja avaosa. Selle tegevus toimub nüüd uuesti Bostonis, kuhu Frasier on kolinud Chicagost pärast isa Martini surma ja ligi 20-aastase suhte lõppu Charlotte'iga. Chicagos töötas ta oma televisioonisaates, lisaks on ta nüüd ka kirjanik ja asub tööle Harvardi ülikoolis professorina. Ta üritab ka taastada suhet oma poja Freddyga, kes kukkus Harvardist välja ja hakkas tuletõrjujaks, lisaks tuleb Bostonisse ka Frasieri vennapoeg David, kes on nüüd üliõpilane Harvardis.

 Viited 

Kategooria:Ameerika Ühendriikide telesarjad